ТӨСӨЛ

**МОНГОЛ  УЛСЫН  ИХ  ХУРЛЫН**

**Т О Г Т О О Л**

**2021 оны  .... сарын  ....өдөр Улаанбаатар хот**

**Дугаар .....**

**Иргэдийн Төлөөлөгчдийн Хурлын Зөвлөлийн**

**ажиллах журам батлах тухай**

  Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 51 дүгээр зүйлийн 51.3 дахь хэсгийг үндэслэн Монгол Улсын Их Хурлаас ТОГТООХ нь:

            1.Иргэдийн Төлөөлөгчдийн Хурлын Зөвлөлийн ажиллах журмыг хавсралт ёсоор баталсугай.

 2. Энэ тогтоолыг Засаг захиргаа, нутаг дэвсгэрийн нэгж, түүний удирдлагын тухай хууль /Шинэчилсэн найруулга/ хүчин төгөлдөр болсон өдрөөс эхлэн дагаж мөрдсүгэй.

**МОНГОЛ УЛСЫН ИХ ХУРЛЫН ДАРГА      Г.ЗАНДАНШАТАР**

Монгол Улсын Их Хурлын 2021 оны

......дугаар тогтоолын хавсралт

**ИРГЭДИЙН ТӨЛӨӨЛӨГЧДИЙН ХУРЛЫН**

**ЗӨВЛӨЛИЙН АЖИЛЛАХ ЖУРАМ**

**Нэг. Нийтлэг үндэслэл**

1.1.Энэхүү журмын зорилго нь Монгол Улсын засаг захиргаа, нутаг дэвсгэрийн нэгж, түүний удирдлагын тухай хуулийн 51 дүгээр зүйлд заасны дагуу иргэдийн Төлөөлөгчдийн Хурлын Зөвлөлийн (цаашид “Зөвлөл” гэх) үйл ажиллагааг зохицуулахад оршино.

1.2.“Зөвлөл” нь  Засаг захиргаа, нутаг дэвсгэрийн нэгж, түүний удирдлагын тухай хуулийн 51 дүгээр зүйлийн 51.1 дэх хэсэгт заасан чиг үүрэг бүхий аймаг, сум, нийслэл, дүүргийн иргэдийн Төлөөлөгчдийн Хурлын зохион байгуулалтын бүтцийн нэгж мөн.

1.3.“Зөвлөл” нь үйл ажиллагаандаа Монгол Улсын Үндсэн хуульд заасан төрийн үйл ажиллагааны үндсэн зарчмыг мөрдөхийн зэрэгцээ иргэдийн нийтлэг эрх, ашиг сонирхлыг хүндэтгэн, тэдний хүсэл зориг, саналыг харгалзан төлөөллийн ардчиллын зарчмыг удирдлага болгоно.

1.4.“Зөвлөл” нь төрийн хууль, тогтоомж, энэхүү журмыг үйл ажиллагаандаа удирдлага болгоно.

1.5.“Зөвлөл” нь үйл ажиллагаагаа аливаа нам эвсэл, аж ахуйн нэгж байгууллага, албан тушаалтнаас хараат бус, бие даасан байдлаар явуулна.

1.6.“Зөвлөл”-ийн бүрэлдэхүүнийг Засаг захиргаа, нутаг дэвсгэрийн нэгж, түүний удирдлагын тухай хуулийн 51 дүгээр зүйлийн 51.1 дэх хэсэгт заасан ёсоор  хурлын даргын саналыг харгалзан аймаг, нийслэл, дүүрэгт 7, суманд 5, аймгийн төвийн болон хүн амын тоо нь 9 001 /есөн мянга нэг/-ээс дээш суманд 7 гишүүний бүрэлдэхүүнтэй тогтооно.

          1.7. Аймаг, нийслэл, дүүргийн “Зөвлөл”-ийн гишүүдийг хурлын даргын саналыг харгалзан, улс төрийн нам, эвслийн бүлэгтэй зөвшилцөн нэр дэвшүүлж, олонхын саналаар сонгоно.

1.8. Сумын “Зөвлөл”-ийн гишүүдийг хурлын даргын саналыг харгалзан нэр дэвшүүлж, олонхын саналаар сонгоно.

1.9. “Зөвлөл”-ийг Засаг захиргаа, нутаг дэвсгэрийн нэгж, түүний удирдлагын тухай хуулийн 51 дүгээр зүйлийн 51.1 дэх хэсэгт заасан ёсоор тухайн шатны хурлын дарга тэргүүлнэ.

1.10. Аймаг, нийслэл, дүүргийн “Зөвлөл”-ийн бүрэлдэхүүнийг иргэдийн Төлөөлөгчдийн Хуралд эзлэх улс төрийн нам, эвслийн мандатын харьцааг харгалзан хувь тэнцүүлэн тогтооно.

1.11. “Зөвлөл”-ийн бүрэлдэхүүнийг хурлын дарга, нам, эвслийн бүлэг, “Зөвлөл”-ийн гишүүний өөрийн саналыг үндэслэн жил бүр эргэлтэд оруулна.

1.12. Аймаг, сум, нийслэл, дүүргийн иргэдийн Төлөөлөгчдийн Хурлын бүрэн эрхийн хугацаанд нийт төлөөлөгчдийн 50-иас дээш хувь “Зөвлөл”-ийн бүрэлдэхүүнд сонгогдон ажилласан байна.

1.13. “Зөвлөл”-ийн гишүүн нь өөрийн хүсэлтээр “Зөвлөл”-ийн бүрэлдэхүүнээс чөлөөлөгдөж болно;

1.14. Аймаг, сум, нийслэл, дүүргийн иргэдийн Төлөөлөгчдийн Хурлын нарийн бичгийн дарга бөгөөд ажлын албаны дарга нь тухайн “Зөвлөл”-ийг үйл ажиллагаагаа хэвийн явуулах нөхцөлөөр ханган, мэргэшил арга зүйн дэмжлэг үзүүлнэ.

1.15. “Зөвлөл” нь салбарын асуудлаар мэргэшсэн эрдэмтэн судлаач, төрийн бус байгууллага, иргэний нийгмийн төлөөлөл зэрэг орон тооны бус, саналын эрхгүй зөвлөх ажиллуулж болно.

1.16.“Зөвлөл”-ийн гишүүд, орон тооны бус зөвлөхүүдэд урамшуулал олгож болно.

**Хоёр. “Зөвлөл”-ийн үйл ажиллагааны**

 **зохион байгуулалт**

2.1.“Зөвлөл”-ийн үйл ажиллагааны зохион байгуулалтын үндсэн хэлбэр нь хурал байна. Хурлыг сард хоёроос доошгүй удаа хуралдуулна.

2.2. “Зөвлөл”-ийн хуралд зөвлөлийн гишүүн, хурлын хороо, ажлын хэсэг, төлөөлөгч, түүнчлэн Засаг дарга асуудал боловсруулан хэлэлцүүлнэ.

2.3. Иргэдийн Төлөөлөгчдийн Хурлын хуралдаанаар хэлэлцүүлэхээр Засаг захиргаа нутаг дэвсгэрийн нэгж түүний удирдлагын тухай хуулийн 47 дугаар зүйл, 47.1-д заасан эрх бүхий этгээдээс өргөн барьсан асуудал, тухайн нэгжийн болон иргэдийн Төлөөлөгчдийн Хурлын чиг үүрэг, бүрэн эрхэд хамаарах асуудлыг “Зөвлөл”-ийн хурлаар урьдчилан хэлэлцэж санал дүгнэлт өгч, уялдуулан зохицуулж, зөвлөн тусална.

2.4. Иргэдийн Төлөөлөгчдийн Хурлын ээлжит болон ээлжит бус хуралдааныг “Зөвлөл”-ийн санаачилгаар хуралдуулна.

2.5. Цаг үеийн нөхцөл байдлыг харгалзан шаардлагатай тохиолдолд тухайн нэгжийн чиг үүрэгт хамаарах асуудлаар иргэдийн Төлөөлөгчдийн Хурлаас шийдвэрлэсний дагуу зарим бүрэн эрх, эрх хэмжээг дараа тайлагнахаар шилжүүлэн хэрэгжүүлж болно.

2.6. “Зөвлөл”-ийн хурлын товыг хурлын дарга тогтоож, нарийн бичгийн дарга, ажлын алба зохион байгуулна.

2.7. “Зөвлөл”-ийн хурлыг хурлын даргын эзгүйд түүний санал болгосноор аль нэг гишүүн удирдана.

2.8. “Зөвлөл” тогтоосон журмаар үйлдсэн албан бичиг, зөвлөмж, хурлын тэмдэглэлийн хэвлэмэл хуудас хэрэглэнэ.

2.9. “Зөвлөл”-ийн үйл ажиллагаа, зохион байгуулалттай холбоотой асуудлаар хурлын дарга захирамж гарган шийдвэрлэнэ.

2.10. Нарийн бичгийн дарга, ажлын албаны холбогдох албан тушаалтан “Зөвлөл”-ийн хурлаар хэлэлцсэн асуудлаар гишүүдийн хэлсэн үг, гаргасан саналыг үнэн зөв тэмдэглэнэ.

2.11. “Зөвлөл”-ийн хурлын тэмдэглэлтэй хурлын дарга, нарийн бичгийн дарга танилцаж, гарын үсэг зурж баталгаажуулна.

2.12. “Зөвлөл”-ийн хурлаар хэлэлцэж байгаа асуудалтай холбогдуулан нарийн бичгийн дарга тайлбар өгөх,  мэдээлэл танилцуулга хийх байгууллага, албан тушаалтныг байлцуулах арга хэмжээ авна. “Зөвлөл”-ийн хуралд нарийн бичгийн дарга саналын эрхгүй оролцоно.

2.13. Шаардлагатай тохиолдолд Засаг даргын зөвлөлийн хуралтай хамтарсан хурал зохион байгуулж болно.

2.14. “Зөвлөл”-ийн хурлаар хэлэлцэх асуудалтай холбоотой материалыг нарийн бичгийн дарга, ажлын алба гурваас доошгүй өдрийн өмнө гишүүдэд урьдчилан тарааж танилцах, санал, дүгнэлт боловсруулах боломжоор хангана.

2.15. “Зөвлөл”-ийн хурал гишүүдийн олонх оролцсоноор хүчин төгөлдөр байна.

2.16. Шаардлагатай тохиолдолд “Зөвлөл”-ийн хурлыг цахимаар зохион байгуулж болно.

2.17. “Зөвлөл”-ийн хурлаар хэлэлцэх танилцуулга, мэдээлэл 20 минут, илтгэл 30 минутын хугацаатай байна.

2.18. “Зөвлөл”-ийн гишүүн нь хэлэлцэж буй асуудалтай холбогдуулан 3 минутад багтаан асуулт асууна, 5 минутад багтаан үг хэлж санал гаргана.

2.19. Хүндэтгэн үзэх шалтгаанаар “Зөвлөл”-ийн гишүүн хуралд оролцох боломжгүй тохиолдолд хэлэлцэх асуудалтай холбогдуулан битүүмжилсэн саналаа нарийн бичгийн даргад урьдчилан ирүүлж болно.

**Гурав. “Зөвлөл”-ийн эрх, үүрэг**

3.1. “Зөвлөл” нь аймаг, сум, нийслэл, дүүргийн хэмжээнд дараах нийтлэг эрх хэрэгжүүлнэ:

      3.1.1. Засаг захиргаа, нутаг дэвсгэрийн нэгж, түүний удирдлагын тухай хуулийн 79 дүгээр зүйл, түүнд нийцүүлэн гарсан холбогдох дүрмийн дагуу төлөөллийн байгууллагад сонгогдох нэр дэвшигчийг хурлын хуралдаанаар хэлэлцүүлэхээр санал гаргах;

3.1.2. Засаг даргын үйл ажиллагааны хөтөлбөр, эдийн засаг, нийгмийн хөгжлийн үндсэн чиглэлийн биелэлтэд хяналт тавих ажлыг зохион байгуулан биелэлтийг хангуулах арга хэмжээ авах;

3.1.3. Засгийн газар түүний харьяа байгууллага, бүс нутгийн болон засаг захиргаа, нутаг дэвсгэрийн бусад нэгжтэй хамтран ажиллах тухай гэрээ, хөтөлбөр, бусад баримт бичгийг хянаж хурлын хуралдаанаар хэлэлцүүлэх;

3.1.4. нутаг дэвсгэрийнхээ газрыг зүй зохистой ашиглах, үржил шимийг нь дээшлүүлэх, байгаль орчныг хамгаалах бусад арга хэмжээний цогцолбор хөтөлбөрийн хэрэгжилтийг хянаж хурлын хуралдаанаар хэлэлцүүлэх;

3.1.5.орон нутгийн өмчит үйлдвэрийн газрын үйлдвэрлэж буй бүтээгдэхүүн, үзүүлж буй үйлчилгээний үнэ тариф үндэслэлтэй эсэхийг хянах, төлөөлөн удирдах зөвлөлийн гишүүдийг томилох, чөлөөлөх саналыг хурлын хуралдаанаар хэлэлцүүлэх;

3.1.6. орон нутгийн нийтийн зориулалттай өмчлөлийн зүйлсийг хуульд заасан нөхцөл, журмын дагуу иргэн /Монгол Улсын иргэн, гадаадын иргэн, харьяалалгүй хүн/, орон нутгийн бусад өмчийн хуулийн этгээдэд эзэмшүүлэх, ашиглуулах саналыг хянаж, хурлын хуралдаанд оруулж шийдвэрлүүлэх;

3.1.7. орон нутгийн өмчийн эд хөрөнгийг түрээслүүлэх, орон нутгийн өмчит хуулийн этгээд байгуулах, өөрчлөн байгуулах, татан буулгах журмыг холбогдох хуульд нийцүүлэн боловсруулж хурлын хуралдаанаар батлуулах;

  3.1.8. орон нутгийн өмчит хуулийн этгээд байгуулах, өөрчлөн байгуулах, татан буулгах, орон нутгийн өмчийн эд хөрөнгийг түрээслүүлэх саналыг хянаж, хурлын хуралдаанд оруулж шийдвэрлүүлэх;

3.1.9. орон нутгийн өмчийн оролцоотой хуулийн этгээдийн эд хөрөнгөөс бусад өмчийн этгээдтэй хамтран хуулийн этгээд байгуулах, хөрөнгө оруулах, оруулсан хувь хөрөнгөө татан авах саналыг хянаж, хурлын хуралдаанд оруулж шийдвэрлүүлэх;

3.1.10. орон нутгийн өмчит хуулийн этгээдээс дагаж мөрдөх журам, төлөвлөлт, ашиг орлогын хуваарилалт, цалин хөлсний норм, нормативыг тогтоох саналыг хянаж, хурлын хуралдаанд оруулж шийдвэрлүүлэх;

  3.1.11.орон нутгийн өмчийн эд хөрөнгийн ашиглалт, хадгалалт, хамгаалалтад тавих хяналт шалгалтыг зохион байгуулж, зөвлөмж чиглэл өгнө;

3.1.12. орон нутгийн өмчийн төлөөлөгчийн эрх хэмжээ, ажиллах журам боловсруулан хурлын хуралдаанаар батлуулан хэрэгжилтэд хяналт тавих;

3.1.13. Засаг захиргаа, нутаг дэвсгэрийн нэгж, түүний удирдлагын тухай хуулийн 17.1, 35.1.16, 38.5, 44.1, 45.5, 46.9-д заасан журам, дүрэм, дэг боловсруулах ажлыг зохион байгуулж, хурлын хуралдаанаар батлуулан хэрэгжилтэд хяналт тавих;

3.1.14. Засаг захиргаа, нутаг дэвсгэрийн нэгж, түүний удирдлагын тухай хуулийн 21, 22, 24, 25, дугаар зүйлд заасан тухайн нэгжийн чиг үүрэгт хамаарах асуудлыг хэлэлцэн шийдвэрлэх, журам боловсруулах ажлыг зохион байгуулж, хурлын хуралдаанаар батлуулан хэрэгжилтэд хяналт тавих;

3.1.15. аймаг, сум, нийслэл, дүүргийн Засаг даргын үйл ажиллагааны хөтөлбөр, тухайн жилийн төсвийн төсөл болон түүний гүйцэтгэл, газар зохион байгуулалтын төлөвлөгөөтэй урьдчилан танилцах, хурлын хуралдаанд оруулахаар бэлтгүүлэх, чиглэл өгөх;

3.1.16. иргэдийн Төлөөлөгчдийн Хурлын Төлөөлөгчийн ёс зүйн хэм хэмжээг сахиулахтай холбогдуулан “Ёс зүйн дүрэм”-ийн хэрэгжилтийг хангуулах чиглэлээр арга зүйн зөвлөгөө өгөх;

3.1.17. гудамж талбайд нэр өгөх, нэрэмжит болгох, түүх дурсгалын үнэт зүйлсийг хамгаалах журам боловсруулан хурлын хуралдаанаар оруулж батлуулах;

           3.1.18. хурлын ажлын албаны дотоод журам баталж мөрдүүлэх, төрийн албан хаагчийн ажиллах нөхцөл, сургалт, нийгмийн баталгааг хангах хөтөлбөрийн хэрэгжилтийг хангуулах, ажлын албаны хүний нөөц, боловсон хүчнийг дэмжих талаар болон ажилтан, албан хаагчдын ёс зүй, харилцаа хандлагын талаар хурлын даргад санал хүргүүлэх;

3.1.19. “Зөвлөл”-ийн гишүүнээр хурлын хороо, ажлын хэсгийг ахлуулж болно;

3.1.20. өөрийн хүсэлтээр “Зөвлөл”-ийн бүрэлдэхүүнээс чөлөөлөгдөх гишүүнийн саналыг хэлэлцэж хурлын хуралдаанд танилцуулан шийдвэрлүүлэх;

3.2. “Зөвлөл” нь аймаг, сум, нийслэл, дүүргийн хэмжээнд дараах нийтлэг үүргийг хэрэгжүүлнэ:

 3.2.1. нутаг дэвсгэртээ төрийн хууль тогтоомж, Ерөнхийлөгч, Улсын Их Хурал, Засгийн газрын шийдвэрийг тайлбарлан таниулах, сурталчлах, хэрэгжилтийг зохион байгуулж хурлын хуралдаанд танилцуулах;

          3.2.2. тухайн шатны иргэдийн Төлөөлөгчдийн Хурлын хуралдааны шийдвэрийн биелэлтийг хангуулах арга хэмжээг зохион байгуулах;

3.2.3.“Зөвлөл”-ийн жилийн ажлын үйл ажиллагааны төлөвлөгөө боловсруулан баталж, гүйцэтгэлд нь хяналт тавин, хурлын хуралдаанд тайлагнах;

          3.2.4. иргэдийн Төлөөлөгчдийн Хурлын хороод, ажлын албатай хамтран хуралдааны шийдвэрийн биелэлт, хэрэгжилтийн явц, үр дүнд хяналт-шинжилгээ, үнэлгээ хийж, түүний үр дүнг дээшлүүлэх талаар чиглэл өгч, зөвлөмж гаргах;

 3.2.5. холбогдох хууль тогтоомж болон энэ журмаар хүлээсэн үүргийн хэрэгжилт, ажлын үр дүн, цаашид авч хэрэгжүүлэх арга хэмжээний талаар тухайн шатны иргэдийн Төлөөлөгчдийн Хуралд жилд хоёроос доошгүй удаа танилцуулж байх;

3.2.6. тухайн нутаг дэвсгэрт үйл ажиллагаа эрхэлдэг аж ахуйн нэгж байгууллага, иргэнээс тухайн шатны иргэдийн Төлөөлөгчдийн Хурал түүний “Зөвлөл”, хурлын даргын нэр дээр ирсэн өргөдөл, гомдлыг хэлэлцэж, холбогдох хууль, тогтоомжийн хүрээнд хариу өгөх, холбогдох байгууллагад шилжүүлэх;

3.2.7. баг, хорооны иргэдийн Нийтийн Хурлын Зөвлөлийн үйл ажиллагааны тайланг хүлээн авч, арга зүйн зөвлөгөө дэмжлэг үзүүлэх;

3.2.8. баг, хорооны иргэдийн Нийтийн Хурлын дарга, “Зөвлөл”-ийн гишүүдийн урамшуулал, үйл ажиллагаа явуулахтай холбоотой зардлыг иргэдийн Төлөөлөгчдийн Хурлын төсөвт тусган хуралдаанаар батлуулах;

3.2.9. тухайн нэгжид оршин суугаа иргэд, аж ахуйн нэгж байгууллагаас орон нутгийн хөгжлийг дэмжих, эдийн засаг, нийгмийн тулгамдсан асуудлыг шийдвэрлэхээр, нийгмийн хариуцлагын хүрээнд гаргасан аливаа үүсгэл санаачилгыг дэмжих, шаардлагатай тохиолдолд асуудал боловсруулж хурлын хуралдаанаар хэлэлцүүлэх;

3.2.10. тухайн хурлын төлөөлөгчөөс Засаг даргад тавьсан асуулгын хариуг хэлэлцэж, шаардлагатай бол хурлын хуралдаанд оруулж хэлэлцүүлэх;

3.2.11. Ерөнхийлөгч, Улсын Их Хурал, аймаг, сум, нийслэл, дүүргийн иргэдийн Төлөөлөгчдийн Хурлын сонгууль явуулахад холбогдох хуульд заасан бүрэн эрхийг хэрэгжүүлж, дэмжлэг үзүүлэх;

3.2.12. эрх бүхий байгууллагын шийдвэрээр хуулийн төсөл болон эдийн засаг, нийгмийн амьдралын чухал асуудлыг ард нийтээр хэлэлцүүлэх, санал асуулга хуульд заасны дагуу явуулах ажлыг харьяалах нутаг дэвсгэрийн хэмжээнд зохион байгуулах;

3.2.13. нутаг дэвсгэрийн иргэний нийгмийн болон төрийн бус байгууллага, сүм хийдтэй хуульд заасны дагуу харилцах, зөвлөмж, чиглэл өгөх;

3.2.14. нутаг дэвсгэрийн эдийн засаг, нийгмийн болон иргэдийн эрүүл, аюулгүй орчинд амьдрах эрхийн асуудлаар, орчны бохирдол, байгалийн тэнцэл алдагдахаас хамгаалуулах эрхийг хангах, хамгаалах асуудлаар Засаг дарга, түүний орлогч, Засаг даргын Тамгын газар, дэргэдэх агентлаг, төсвийн байгууллагын удирдлагад асуулга тавих, түүний хариуг хэлэлцэж санал, зөвлөмж өгөх шаардлагатай бол хурлын хуралдаанд оруулж хэлэлцүүлэх;

3.2.15. холбогдох хууль, тогтоомжоор “Зөвлөл”-д хүлээлгэсэн бусад үүрэг;

**Дөрөв.**  **Хариуцлага**

          4.1.“Зөвлөл”-ийн гишүүн нь холбогдох хууль, тогтоомж, энэ журамд тусгагдсан эрх, үүргийг хэрэгжүүлэхдээ иргэдийн Төлөөлөгчийн Хурлын төлөөлөгчийн ёс зүйн дүрмийг чанд сахиж, орон нутгийн хөгжлийн бодлого, нутаг дэвсгэрийн иргэдийн нийтлэг эрх ашиг, сонирхлыг эн тэргүүнд тавьж, аливаа зөрчил гаргахаас урьдчилан сэргийлж ажиллана.

4.2. “Зөвлөл”-ийн гишүүн нь хүндэтгэн үзэх шалтгаангүйгээр удаа дараа хуралд оролцоогүй, хурлын төлөөлөгчийн ёс зүйн дүрмийг зөрчсөн тохиолдолд “Зөвлөл”-ийн гишүүдийн олонхын саналаар зөвлөлийн бүрэлдэхүүнээс чөлөөлөх тухай саналыг хурлын хуралдаанд  оруулж шийдвэрлүүлнэ;

**Тав. Бусад**

5.1. нутаг дэвсгэрийн эдийн засаг, нийгмийн тулгамдсан асуудал, нэгжийн чиг үүрэгтэй холбогдуулан хууль, тогтоомжид нэмэлт өөрчлөлт оруулах санал боловсруулах, судалгаа шинжилгээ хийн иргэдийн Төлөөлөгчдийн Хурлын хуралдаанд танилцуулж болно.

5.2. Монгол Улсын Засаг захиргаа, нутаг дэвсгэрийн нэгж, түүний удирдлагын тухай хуулийн 41, 42, 43 дугаар зүйлд заасан нөхцөл үүссэн тохиолдолд “Зөвлөл”-ийн хурлаар хэлэлцэж санал, дүгнэлт боловсруулан иргэдийн Төлөөлөгчдийн Хурлын хуралдаанаар хэлэлцүүлнэ;

5.3. “Зөвлөл”-ийн гишүүд нь аймаг, сум, нийслэл, дүүргийн иргэдийн Төлөөлөгчдийн Хурлын даргын ахлан ажилладаг Гэмт хэргээс урьдчилан сэргийлэх ажлыг зохицуулах зөвлөл, Цагаатгах ажлыг удирдан зохион байгуулах салбар комиссын хуралд санал солилцох, зөвлөн туслах үүрэгтэйгээр оролцож болно.

 5.4. “Зөвлөл”-ийн гишүүн нь тухайн шатны Засаг даргын зөвлөлийн хуралд санал солилцох, зөвлөмж, чиглэл өгөх үүрэгтэйгээр оролцож болно.

--ООО-